ગાંધારમાં ન્યાયતંત્ર આમ તો વ્યવસ્થિત છે પણ તે ખાડે ગયું છે એવી લોકો બૂમો પાડે છે, કારણકે લોકોનું કહેવું છે કે તેમને અહીં ન્યાય રેશનકાર્ડ પર મળતા ઘઉંની જેમ મળે છે. મારો નાનો ભાઈ ષકુની મુખ્ય જજ છે, અને તેની નીચે બે નાના કઝિન ભાઈઓ સકુની અને હકુની છે. તેમના દ્વારા અપાતો ન્યાય મહદંશે સર્વપક્ષિય હોય છે (જેના તરફથી મળતા કાષાર્પણ વધુ તેના પક્ષમાં – આમાં બધાને સમાન અવસર મળી રહે છે.) પણ હમણાં એક વૃદ્ધ નાગરીક નામે ‘કેમના વિચારે’ એ જ્યારથી અંશન કર્યા ત્યારથી તેમનું કદ સુશ્રી બહેનજી ગાંધારીજી એ બનાવેલી મૂર્તીઓથી ક્યાંય વધી ગયું છે. ગત વર્ષે લાગુ કરાયેલા માહિતિ મેળવવાના અધિકાર હેઠળ એક નગરજને એવી માહિતી માંગી છે કે આ જજની ગુણવત્તા અને તેમની યોગ્યતા શી? એ પ્રશ્નથી વ્યથિત થઈને મહારાજે વિચાર્યા વગર આ આખી વાત સંથાગાર પર છોડી દીધી છે. એટલે હવે પ્રજા સર્વસંમતીથી નક્કી કરશે તે જ મુખ્ય અને ગૌણ ન્યાયાધીશ. સંથાગારમાં પણ મેં મારા સેવકો અને ગુપ્તચરો મારફત શત કાષાર્પણનો એક એમ ઘણાં મતો ખરીદી લીધા છે, એટલે મુખ્ય ન્યાયાધીશ તરીકે મારું નામ આવે એ નિશ્ચિત છે. પણ મને ન્યાય કરવાનો કંટાળો આવે છે, એટલે સમયાંતરે બીજા કાષ્ઠશિલ્પસમા સેવકને ત્યાં સ્થાનારૂઢ કરી દેવાનો વિચાર છે.